楊寺丞書畫
作者：劉攽
朝代：宋

paragraphs: 楊侯古書數十軸，草隸缺殘猶可讀。
古書流傳動千歲，書可倣摹古容僞。
愛君苦心能辨之，等捐千金不爲費。
世嘗售名不售真，物可見形難見神。
重令志士一惆悵，念有遺寶隨埃塵。
東牆西牆畫滿屋，瑟琶小兒理新曲。
鄙夫長安交遊少，騎馬能來與君熟。
萬事好惡我自知，不作浮沈爲人更耳目。